次韵黄子理宣德田居四時  其二
作者：釋道潜
朝代：宋

paragraphs: 離離小麥黄，習習南風度。
桑棗暗蓬麻，耘鋤困朝暮。
種瓜屋東隅，翠蔓已分布。
黄花引疏籬，冉冉欲橫路。
白水漫青秧，聯翩下鷗鷺。
新絲換濁酒，肴蔌羞薄具。
掃洒聚比鄰，環坐蔭高樹。
稚子羨贏餘，牽衣傍翁嫗。
牛羊嶺外歸，落日林梢去。
餉婦亦還家，笑言隔烟霧。